ফের রাজ্যে খোঁজ মিলল ভুতুড়ে ভোটারের

আরামবাগ: রাজ্যে একের পর এক হদিশ মিলছে ভুতুড়ে ভোটারের। আর এখনও সেই হদিশ অব্যাহত। আর এবার ভুতুড়ে ভোটারের হদিশ মিলল আরামবাগের সাতমাসা এলাকায়। যা নিয়ে ইতিমধ্যেই রাজনৈতিক টানাপোড়েন শুরু হয়েছে এলাকায়।

শুধু ভোটার তালিকাতেই যে এই ভুতুড়ে ভোটাররা রয়েছে তাই নয়,রীতিমতো ভোটার কার্ড নিয়ে এলাকায় পৌঁছে কাউকে না পেয়ে স্থানীয় পঞ্চায়েতে বিষয়টি জানান স্থানীয় পোস্ট অফিস কর্মীরা। সেইমতো ঘটনা খতিয়ে দেখতে গিয়ে চাঞ্চল্যকর বিষয়টি সামনে এসেছে। বিষয়টি জানাজানি হতেই এদিন ঘটনাস্থলে গিয়ে বিষয়টি খতিয়ে দেখেন তৃনমুল নেতারা। অপরদিকে আরান্ডী ১ পঞ্চায়েতের পক্ষ থেকেও কেন এই ঘটনা ঘটছে তা খতিয়ে দেখা শুরু হয়েছে।

আরও পড়ুন: ‘আর্থ আওয়ার’-এ অংশ নিন, আর্জি রাজ্যপালের

তৃণমূলের দাবি, ,আরান্ডী ১ পঞ্চায়েতের সাতমাসা এলাকা তৃণমূল সমর্থিত এলাকা হওয়ায় ইচ্ছাকৃতভাবে এই এলাকায় ভুয়োভোটার ঢোকানোর চেষ্টা চালাচ্ছে বিজেপি। পালটা অভিযোগ উড়িয়ে দিয়ে তৃনমুলকে একহাত নিয়েছে বিজেপিও।

জানা গেছে,এই এলাকায় প্রায় ১০জনের ভোটার কার্ড এসে পৌঁছেছে ডাকবিভাগ মারফত। কিন্তু ঠিকানা অনুযায়ী ভোটারকার্ড পৌছাতে গিয়ে পোস্ট অফিসের কর্মী ওই ঠিকানায় ভোটার কার্ডে থাকা নামের কাউকে খুঁজে পাননি। আর এরপরেই স্থানীয় পঞ্চায়েত প্রধানের কাছে বিষয়টি জানান তারা।

ভুয়ো ভোটার নিয়ে ইতিমধ্যেই তোলপাড় রাজ্য রাজনীতি। এই পরিস্থিতিতে এলাকায় এইধরনের ঘটনা ঘটায় আশঙ্কিত এলাকার মানুষরাও। পরিস্থিতি দ্রুত সমাধানের দাবী তুলেছেন তারা।

দেখুন অন্য খবর